Brakpan-man steeds in waakeenheid ná huisroof | Maroela Media
ŉ Week nadat ŉ vrou van Brakpan aan die Oos-Rand tydens ŉ huisroof doodgeskiet is, veg haar seun, wat ten tyde van die rooftog saam met haar was, steeds om sy lewe in ŉ Gautengse hospitaal.
Kapt. Pearl van Staad, woordvoerder van die polisie, het gesê die man wat erge kopbeserings in die huisroof opgedoen het, was weens sy ernstige toestand nog nie in staat om ŉ verklaring aan die polisie af te lê nie. Intussen is niemand nog in verband met die voorval in hegtenis geneem nie.
Van Staad het die man as Antonio Fernandes (44) geïdentifiseer. Sy het gesê Fernandes en sy 64-jarige ma was verlede Saterdagoggend by hul huis in Anzac toe drie gewapende rowers toegeslaan het. Volgens Van Staad kon die vrou daarin slaag om ŉ paniekknoppie te druk en die sekuriteitsmaatskappe het op die alarm gereageer.
“By die veiligheidsbeamptes se aankoms op die toneel het ŉ skietery tussen hulle en die verdagtes ontstaan en die vrou is in die proses doodgeskiet,” het Van Staad gesê. Sy het gesê die drie verdagtes kon daarin slaag om op die vlug te slaan. “Niemand is nog in hegtenis geneem nie, maar daar is ŉ leidraad wat tans deur die ondersoekspan opgevolg word.”
Sy het gesê Fernandes word tans in die waakeenheid van die Netcare Unie-hospitaal behandel.
Van Staad het gesê die polisie vermoed dat daar goed uit die huis gesteel is omdat die huis omgekeer was. Daar kan egter nog nie bevestig word wat presies gesteel is nie, aangesien Fernandes nog nie ŉ verklaring kon aflê nie.
Sake van moord, huisbraak en poging tot moord word ondersoek.
Brakpan is maar nog altyd ‘n wilde plek. Selfs die Rottweilers loop twee-twee ná sononder.
Veritas dink jy nie dis swak smaak nie…dink jy dit kan nie by jou of enige iemand gebeur nie??? Dink mooi watse pyn iets soos die veroorsaak. Die verskil tussen ons “Brakpanners” en jy, ons sal nie sulke swak smaak kommentaar he nie…sal eerder die mense bystaan.
Charne · 1 jaar gelede
Veritas, jou mening is onvanpas. Ons hele gemeenskap in Brakpan is geruk hierdeur. Dit het niks met Brakpan self tedoen nie. Ek hoop van harte dat jy in so plek bly waar jy en jou familie nie deur moord en dood geraak word nie. Glo my dis orals in elke dorp! Respekteer die oorledene en haar familie!
Mense ek dink julle moet maar leer aanvaar dat daar altyd tussen ons diegene sal wees wat onvanpaste kommentaar sal lewer. Oor die redes sal ek liefs swyg.
Ek stem nie saam Veritas het ook n reg om sy mening te lig dit is sy opinie geen rede om nou al julle opgekropte frustrasie op hom uit te haal nie die term daarvoor is vryheid van spraak in n demokratiese land haal daai frustrasie uit op die polisie wat weier om hulle werk te doen.